Na temelju članka 48. Zakona o predškolskom odgoju ( NN br. 10/97, 107/07, 94/13, 98/19, 57/22, 101/23), i na temelju članka 31. Statuta Općine Bol ("Službeni glasnik" Općine Bol br. 03/21, 4/22) Općinsko vijeće Općine Bol na 1/2025 sjednici održanoj dana \_\_ veljače 2025. godine donijelo je

**ODLUKU**

**o cjeniku usluga Dječjeg vrtića „Mali Princ“ Bol**

Članak 1.

Ovom odlukom utvrđuju se mjerila za naplatu usluga Dječjeg vrtića „Mali princ“ koje plaćaju roditelji-korisnici, za djecu koja koriste program dječjeg vrtića, od kojih barem jedan ima prijavljeno prebivalište na području Općine Bol, za djecu koja koriste program dječjeg vrtića, a koja imaju prebivalište prijavljeno na području Općine Bol.

Članak 2.

Vrtić obavlja usluge predškolskog odgoja i naobrazbe te skrbi o djeci predškolske dobi ostvarivanjem programa sukladno važećem Godišnjem planu i programu.

Članak 3.

Redoviti program ostvaruje se kao petosatni, devetosatni i desetosatni program prema rasporedu utvrđenima Godišnjim planom i programom vrtića, te Pravilnikom o kućnom redu.

Program pred škole organizira se u trajanju i prema rasporedu utvrđenim Godišnjim planom i programom vrtića i Ministarstva znanosti, obrazovanja i športa.

Kraći program provodi se u zavisnosti od interesa roditelja za pojedini program.

Kraći program se provodi u radnom vremenu dječjeg vrtića, a provode ga vanjski stručni suradnici ili djelatnici vrtića.

Članak 4.

Za redoviti program i program pred škole utvrđuje se ekonomska cijena dječjeg vrtića po djetetu u iznosu od 465,80 EUR mjesečno.

Ekonomsku cijenu donosi načelnica/načelnik posebnom odlukom za svaku pedagošku godinu do 1.5. tekuće godine

Članak 5.

Općina Bol osigurava sredstva za hranu, didaktička sredstva i drugi potrošni materijal za rad sa djecom, sredstva za energiju, vodu i održavanje sanitarno higijenskih uvjeta te druge materijalne troškove **za korisnike iz članka 1. ove odluke.**

**Ostali korisnici plaćaju ekonomsku cijenu vrtića.**

Svi ostali korisnici dječjeg vrtića iz stavka 2. ovog članka dužni su plaćati punu cijenu programa i ako dijete ne polazi dječji vrtić, osim u slučaju iz članka 7. ove odluke i u slučaju ispisivanja djeteta iz vrtića.

Korisnik iz stavka 2. ovog članka koji neopravdano ne plati program dva mjeseca u toku pedagoške godine automatski se ispisuje iz vrtića.

Neplatišama programa će se provesti prisilna naplata prema odredbama Ovršnog zakona.

Članak 6.

Za redoviti program i program predškole cijena iz članka 5. ove odluke se smanjuje:

- za djecu vojnih invalida Domovinskog rata 1 skupine za 100 %,

- za smještaj drugog djeteta za 40 % za vrijeme dok je istovremeno upisano dvoje djece iz iste obitelji u dječji vrtić,

- za istovremeni smještaj trećega i svakog idućeg djeteta iz iste obitelji za 100 %,

- za djecu sa posebnim potrebama utvđenog III. Ili IV. stupnja oštećenja za 100 %,

-za samohrane roditelje za 50%,

-za djecu bez roditelja za 100 %.

Članak 7.

Ako dijete ne polazi dječji vrtić zbog bolesti, mjesečna cijena redovitog programa i programa predškole koje dijete pohađa se smanjuje razmjerno duljini bolovanja.

Smanjenje cijene se obračunava po formuli (C : brd x zrd) gdje C označava cijenu mjesečnog

programa vrtića, brd označava broj radnih dana vrtića u tom mjesecu, a zrd označava broj radnih dana koje je dijete moglo koristiti u tom mjesecu, a minimalno 20,00 eura mjesečno.

Odobrenje za ovaj popust izdaje ravnateljica vrtića na osnovi dostavljene ovjerene ispričnice od nadležnog doktora u kojoj je navedeno od kada do kada je dijete bilo spriječeno pohađati vrtić zbog bolesti.

Ispričnica se mora dostaviti u roku od 5 dana od zaključenja bolovanja.

Članak 9.

Za kraći program dječjeg vrtića cijenu predlaže ravnateljica vrtića prema broju zainteresirane djece.

Načelnik odobrava cijenu i donosi odluku da li tu cijenu za svu zainteresiranu djecu plaća Općina Bol ili roditelji.

Članak 10.

Ova Odluka stupa na snagu osmog dana oda dana objave u „Službenom glasniku“ Općine Bol, a primjenjuje se od 1. ožujka 2025. godine.

OPĆINSKO VIJEĆE OPĆINE BOL

Predsjednica:

Nataša Paleka Jakšić